LP/2024/503

Pripomienky prosím zaslať na [szbd@szbd.sk](mailto:szbd@szbd.sk)

Do 14.10.2024

Návrh

**V Y H L Á Š K A**

**Ministerstva hospodárstva Slovenskej republiky**

z ................... 2024,

**ktorou sa mení a dopĺňa vyhláška Ministerstva hospodárstva Slovenskej republiky č. 503/2022 Z. z., ktorou sa ustanovuje teplota teplej vody na odbernom mieste a pravidlá rozpočítavania nákladov na množstvo tepla dodaného v teplej vode, nákladov na množstvo dodaného tepla na vykurovanie, nákladov na množstvo dodaného tepla alebo množstva tepla vyrobeného v decentralizovanom zdroji tepla a ekonomicky oprávnených nákladov na teplo vyrobené v decentralizovanom zdroji tepla**

Ministerstvo hospodárstva Slovenskej republiky podľa [§ 17 ods. 6](https://www.slov-lex.sk/pravne-predpisy/SK/ZZ/2004/657/#paragraf-17.odsek-6) a [§ 18 ods. 11 zákona č. 657/2004 Z. z.](https://www.slov-lex.sk/pravne-predpisy/SK/ZZ/2004/657/#paragraf-18.odsek-11) o tepelnej energetike v znení neskorších predpisov ustanovuje:

**Čl. I**

Vyhláška Ministerstva hospodárstva Slovenskej republiky č. 503/2022 Z. z., ktorou sa ustanovuje teplota teplej vody na odbernom mieste a pravidlá rozpočítavania nákladov na množstvo tepla dodaného v teplej vode, nákladov na množstvo dodaného tepla na vykurovanie, nákladov na množstvo dodaného tepla alebo množstva tepla vyrobeného v decentralizovanom zdroji tepla a ekonomicky oprávnených nákladov na teplo vyrobené v decentralizovanom zdroji tepla sa mení a dopĺňa takto:

1. V § 3 ods. 1 sa číslo „45“ nahrádza číslom „50“.
2. § 4 sa dopĺňa odsekom 4, ktorý znie:

„(4) Ak sa pri rozpočítavaní nákladov na množstvo vyrobeného tepla v decentralizovanom zdroji tepla uplatňujú náklady určené osobou zabezpečujúcou výrobu tepla podľa [§ 1 ods. 3 písm. c)](https://www.slov-lex.sk/pravne-predpisy/SK/ZZ/2004/657/#paragraf-1.odsek-3.pismeno-c) zákona, vlastníci bytov a nebytových priestorov môžu rozhodnúť o rozsahu ich uplatnenia odchylne od odseku 3.“.

1. V § 7 ods. 4 sa slová „podlahová plocha bytu alebo vykurovaného nebytového priestoru konečného spotrebiteľa“ nahrádzajú slovami „podlahová plocha bytu, vykurovaného nebytového priestoru konečného spotrebiteľa alebo vykurovaného spoločného priestoru, ktorý sa nevyužíva v prospech všetkých konečných spotrebiteľov,“.
2. V § 7 ods. 5 sa na konci pripája čiarka a tieto slová: „ak vlastníci bytov a nebytových priestorov nerozhodnú o znížení koeficientov.“.
3. V § 7 ods. 6 sa na konci pripája čiarka a tieto slová: „ak vlastníci bytov a nebytových priestorov nerozhodnú o znížení koeficientov podľa prílohy č. 3.“.
4. V § 7 ods. 13 sa slovo „vykurovanie“ nahrádza slovom „teplo“.
5. V § 8 odseky 4 a 5 znejú:

„(4) Základná zložka podľa odseku 3 sa rozpočítava aj medzi byty a nebytové priestory, ktoré sú odpojené od vykurovacej sústavy v objekte rozpočítavania, pričom podlahová plocha bytu alebo vykurovaného nebytového priestoru alebo upravená podlahová plocha bytu alebo vykurovaného nebytového priestoru sa vynásobí koeficientom podľa prílohy č. 3.

(5) Vlastníci bytov a nebytových priestorov môžu rozhodnúť o znížení koeficientov podľa prílohy č. 3.“.

1. V § 8 ods. 15 sa číslo „2,5“ nahrádza číslom „2,85“.
2. V § 8 ods. 18 sa číslo „9“ nahrádza číslom „11“.
3. V § 9 odsek 4 znie:

„(4) Súčet spotrieb nameraných určenými meradlami na meranie množstva spotrebovanej teplej vody konečnými spotrebiteľmi za objekty rozpočítavania a zúčtovacie obdobie nahlasuje odberateľ dodávateľovi do 31. januára nasledujúceho kalendárneho roka, ak nejde o meranie podľa § 17 ods. 1 písm. b) zákona.“.

1. V § 9 ods. 6 sa vo vzorci číslo „45“ nahrádza číslom „50“.
2. V § 13 sa dopĺňa novým odsekom 4, ktorý znie:

„(4) Rozpočítanie množstva dodaného tepla podľa § 8 odseku 4 tejto vyhlášky sa uskutoční prvý krát v roku 2025.“

1. Vyhláška sa dopĺňa prílohou č. 3, ktorá vrátane nadpisu znie:

**„Príloha č. 3**

**k vyhláške č. 503/2022 Z. z.**

**KOEFICIENTY PRE BYTY A NEBYTOVÉ PRIESTORY ODPOJENÉ OD VYKUROVACEJ SÚSTAVY**

a) 0,2 pri bytoch a nebytových priestorov v nadstavbách a vstavbách do podkrovia,

b) 0,5 pri bytoch a nebytových priestoroch alebo ich častiach, ktoré sa nachádzajú na prízemí alebo na najvyššom podlaží alebo nad priestormi, ktoré nie sú vykurované, alebo v tých bytoch a nebytových priestoroch s individuálnym vykurovaním, cez ktoré neprechádzajú rozvody ústredného vykurovania v objekte rozpočítavania,

c) 1,0 pri ostatných bytoch a nebytových priestoroch.“

1. Vyhláška sa dopĺňa prílohou č. 4, ktorá vrátane nadpisu znie:

„Príloha č. 4 k vyhláške

č. 503/2022 Z. z.

ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE

Smernica Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (Ú. v. EÚ L 315, 14. 11. 2012) v znení smernice Rady 2013/12/EÚ z 13. mája 2013 (Ú. v. EÚ L 141, 28. 5. 2013), smernice Európskeho parlamentu a Rady (EÚ) 2018/844 (Ú. v. EÚ L 156, 19.6.2018), nariadenia Európskeho parlamentu a Rady (EÚ) 2018/1999 (Ú. v. EÚ L 328, 21.12.2018), smernice Európskeho parlamentu a Rady (EÚ) 2018/2002 (Ú. v. EÚ L 328, 21.12.2018), rozhodnutia Európskeho parlamentu a Rady (EÚ) 2019/504 (Ú. v. EÚ L 85I, 27.3.2019), delegovaného nariadenia Komisie (EÚ) 2019/826 (Ú. v. EÚ L 137, 23.5.2019), smernice Európskeho parlamentu a Rady (EÚ) 2019/944 (Ú. v. EÚ L 158, 14.6.2019) a delegovaného nariadenia Komisie (EÚ) 2023/807 (Ú. v. EÚ L 101, 14.4.2023).“.

**Čl. II**

Táto vyhláška nadobúda účinnosť 15. decembra 2024.

**Dôvodová správa**

**A. Všeobecná časť**

Návrh vyhlášky, ktorou sa mení a dopĺňa vyhláška č. 503/2022 Z. z. ktorou sa ustanovuje teplota teplej vody na odbernom mieste a pravidlá rozpočítavania nákladov na množstvo tepla dodaného v teplej vode, nákladov na množstvo dodaného tepla na vykurovanie, nákladov na množstvo dodaného tepla alebo množstva tepla vyrobeného v decentralizovanom zdroji tepla a ekonomicky oprávnených nákladov na teplo vyrobené v decentralizovanom zdroji tepla (ďalej len „návrh vyhlášky“) je vypracovaný ako iniciatívny návrh.

Cieľom návrhu vyhlášky je rozšíriť možnosti vlastníkov bytov a nebytových priestorov rozhodovať o prerozdelení nákladov na vykurovanie a prípravu teplej vody. Návrh umožňuje vlastníkom bytov a nebytových priestorov rozhodnúť o rozsahu ekonomicky oprávnených nákladov pre decentralizované zdroje tepla. Zároveň sa umožňuje vlastníkom bytov a nebytových priestorov rozhodnúť o miere spolupodieľania sa bytov a nebytových priestorov s individuálnou prípravou tepla na nákladoch spojených s vykurovaním bytového domu. Navrhujú sa tiež niektoré ďalšie úpravy v reakcii na podnety z aplikačnej praxe.

Návrh vyhlášky nemá vplyv na rozpočet verejnej správy, limit verejných výdavkov, podnikateľské prostredie, životné prostredie, informatizáciu spoločnosti, služby verejnej správy pre občana, manželstvo, rodičovstvo a rodinu a ani žiadne sociálne vplyvy.

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie

Dátum účinnosti vyhlášky sa navrhuje od 15. decembra 2024.

**Dôvodová správa**

**B. Osobitná časť**

**K čl. I**

**K bodu 1**

Návrh úpravy súvisiaci s novelizáciou § 17e ods. 4 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, podľa ktorého je teplá voda zdravotne bezpečná, ak spĺňa limity ukazovateľov kvality teplej vody podľa prílohy č. 7 vyhlášky Ministerstva zdravotníctva SR č. 91/2023 Z. z., ktorou sa ustanovujú ukazovatele a limitné hodnoty kvality pitnej vody a kvality teplej vody, postup pri monitorovaní pitnej vody, manažment rizík systému zásobovania pitnou vodou a manažment rizík domových rozvodných systémov

**K bodu 2**

Návrh úpravy rozširuje možnosti vlastníkov bytov a nebytových priestorov pri zohľadňovaní rozsahu ekonomicky oprávnených nákladov pre decentralizované zdroje tepla v súvislosti s výkonom správy.

**K bodu 3**

Legislatívno-technická úprava.

**K bodu 4 a 5**

Návrh úpravy rozširuje možnosti vlastníkov rozhodnúť o prerozdelení nákladov na vykurovanie pre byty a nebytové priestory s individuálnou prípravou tepla. Návrh úpravy rozširuje možnosti vlastníkov rozhodnúť o prerozdelení nákladov na vykurovanie pre byty a nebytové priestory v nadstavbách a vstavbách do podkrovia s individuálnou prípravou tepla.

**K bodu 6**

Návrh úpravy vyplývajúci z aplikačnej praxe.

**K bodu 7**

Návrh úpravy rozširuje možnosti vlastníkov rozhodnúť o prerozdelení nákladov na vykurovanie pre viaceré alternatívy umiestnenia bytov a nebytových priestorov v nadstavbách a vstavbách do podkrovia s individuálnou prípravou tepla podľa stavebného povolenia. Upravené znenie vychádza prioritne z overovania prestupov tepla v bytových domoch. V rámci posúdenia prestupov tepla bolo identifikované, že bytová jednotka odpojená od centrálneho zdroja tepla na základe rozhodnutia ostatných vlastníkov môže získať z okolitých bytov a spoločných priestorov prestupové teplo, ktoré nie je z technického hľadiska možné zmerať. Rozhodujúcim faktorom pri prestupoch tepla je miera zateplenia obvodového plášťa budovy, poloha bytovej jednotky s individuálnou prípravou tepla inštalovaného individuálneho zdroja tepla. Miera zateplenia obvodového plášťa objektu rozpočítavania a výmena pôvodných otvorových výplní je elementárnym faktorom vplývajúcim na primárnu energetickú úsporu. Vlastníci bytov a nebytových priestorov zvyšujú mieru primárnej energetickej úspory na úrovni celého objektu rozpočítania, čo má za následok zvyšovanie miery zateplenia obvodového plášťa a využitie čo možno najlepších otvorových výplní. Predmetné tepelno-technické zmeny bytových domov je potrebné zohľadniť aj v rámci procesu rozpočítavania nákladov na vykurovanie vo vzťahu k bytom vykurovaným prostredníctvom centrálneho zdroja tepla a rovnako aj bytov s individuálnou prípravou tepla, keďže táto skutočnosť má najväčší vplyv na mieru prestupov tepla a teda vplýva na rozpočítavanie nákladov na teplo dodané do bytového domu. Z pohľadu rovnomernejšieho prerozdelenia nákladov je potrebné zohľadniť mieru spolupodieľania sa na tepelných prestupoch v rámci objektu rozpočítavania v dôsledku čoho došlo k úprave ustanovení pre byty s individuálnou prípravou tepla.

**K bodom 8 až 11**

Návrhy úprav vyplývajúcich z aplikačnej praxe.

**K bodu 12**

Navrhuje sa doplnenie prechodného ustanovenia.

**K bodu 13**

Legislatívno-technická úprava vychádzajúca z novelizácie v rámci bodu 7.

**K bodu 14**

Doplnenie transpozičnej prílohy v súvislosti so skoršou transpozíciou smernice Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (Ú. v. EÚ L 315, 14. 11. 2012).

**K čl. II**

Dátum účinnosti vyhlášky sa navrhuje od 15. decembra 2024 hlavne s ohľadom na potrebu zmien už pre zúčtovacie obdobie roku 2024, nakoľko rozpočítavanie množstva dodaného tepla na vykurovanie a množstva tepla na teplú vodu sa vykoná a doručí konečnému spotrebiteľovi za zúčtovacie obdobie, ktorým je jeden kalendárny rok, do 31. mája nasledujúceho kalendárneho roka.